Мудрэн Беслъэн Европэм и чемпионыгъэр зыIэрегъэхьэж
Франджым и Монпелье къалэм дзюдомкIэ Европэм и чемпионат вэсэмахуэ къыщызэIуахащ. Абы и япэ махуэм дыщэ медалыр щызыIэригъэхьащ ди лъахэгъу Мудрэн Беслъэн.
Къэрал 43-м икIа спортсмен 320-рэ хэтщ Монпелье щекIуэкI Европэм и чемпионатым. Япэ дыдэу зэпеуэм хыхьащ килограмм 60-м нэс зи хьэлъагъхэр. Абы Урысей Федерацэм и щIыхьыр щахъумэрт Европэм и чемпион илъэситI и пэкIэ хъуа Мудрэн Беслъэнрэ иужьрей Олимп Джэгухэм щытекIуа Къэбэрдей-Балъкъэр къэрал университетым и студент Галстян Арсенрэ. А дзюдоист гъуэзэджитIыр финалым щызэхуэзэну куэд щIэхъуэпсырт. АрщхьэкIэ…
Галстян финалым нэсыпауэ къызэтрагъэувыIащ. КIэух зэIущIэм хэтынухэр щызэхагъэкIым абы хьэрхуэрэгъу къыхуэхъуа Азербайджаным щыщ Мушкиев Ильгар Галстян текIуэфыну къигъэгугъэрт. Ауэ и лъакъуэр тещIэри, адэкIэ бэнэжыфакъым.
Мудрэныр нэхъ зэщIэкъуауэ зэхьэзэхуэм хэтащ. Абы япэ зэIущIищри хухаха зэманыр имыкIыу иппонкIэ (къабзэу) и текIуэныгъэкIэ иригъэухащ. МащIэу нэхъ гугъу езыгъэхьар финал ныкъуэм къыщыпэщIэхуа азербайджан щIалэ Сафаров Орканщ. АрщхьэкIэ абыи ефIэкIыфащ.
Нэгъабэ екIуэкIа Европэм и чемпионатым Мудрэныр зэрыхэмытар къигъэсэбэпу абы и дыщэ медалыр зыIэрызыгъэхьа, Грузием щыщ Папинашвили Амиран иубыда лъагапIэр иутIыпщыну и мурадтэкъым. Беслъэни къикIуэтынутэкъым. Арати, зэIущэм хухаха зэманыр нэхъ лъэщыр зэхэмыкIауэ иухащ. КъыщIагъуа Iыхьэм Мудрэным и хьэрхуэрэгъур щыхигъащIэри, Европэм и чемпион цIэр зыIэригъэхьэжащ.
— Европэм и чемпионатым сыщымыбанэу, атIэ къызэрыгуэкI зэпеуэ сыхэту къызыщызгъэхъуну сыхущIэкъуащ, — жиIащ зэхьэзэхуэр иуха иужькIэ Мудрэн Беслъэн. — Си дежкIэ нэхъ мыхьэнэшхуэ зиIэр Челябинск мы гъэм щекIуэкIыну дунейпсо чемпионатырщ. Абы екIуу сызэрыхэтыным ерыщу зыхузогъэхьэзыр.
Килограмм 66-м нэс зи хьэлъагъхэм я зэпеуэм Джэданэ Алим щыбэлэрыгъащ. Ар къигъэсэбэпри, Словением щыщ Гом-бок Адриан ар медалхэм хигъэкIыжащ.
ИлъэситI и пэкIэ Европэм и чемпионатым дыжьын медалитI (щхьэзакъуэмрэ гупымрэ) къыщызыхьа Хьэбэчыр Мурат бэнэныгъэм щыхыхьар дыгъуэпшыхьщ. Ди жагъуэ зэрыхъущи, килограмм 81-м нэс зи хьэлъагъхэм я деж абы пэщIэдзэ зэIущIэм щыфIахьри, щхьэзакъуэ зэпеуэм Iыхьэншэ щыхъуащ. Ар иджыри гуп зэхьэзэхуэм хэтынущ.
ХЬЭТАУ Ислъам.
